স্টাফ রিপোর্টার : সংস্কৃতির নামে দেশের সংখ্যাগরিষ্ঠ মানুষের মৌল চেতনার পরিপন্থী আচার-অনুষ্ঠান বর্জন করার প্রত্যয়ে ১৪২৪ বঙ্গাব্দ বরণ করেছে জাতি। একই সাথে তথাকথিত প্রগতিবাদের নামে হিন্দুয়ানি সংস্কৃতি জাতির উপর চাপিয়ে দিতে মতলববাজ গোষ্ঠীর হীন প্রচেষ্টাকে এবার ‘না’ বলে দিয়েছে স্বকীয় সংস্কৃতির শেকড় সন্ধানী দেশবাসী। গত শুক্রবার পহেলা বৈশাখে তারা নিজস্ব সংস্কৃতি লালন-পালন এবং দেশকে সন্ত্রাসবাদ, জঙ্গিবাদ ও নাস্তিক্যবাদের কবল থেকে মুক্ত করে সমৃদ্ধির পথে এগিয়ে নেয়ার শপথ নেয়। রাজধানী ঢাকা থেকে প্রত্যন্ত জনপদ পর্যন্ত এই সর্বজনীন শপথে সর্বস্তরের মানুষ বাংলা নববর্ষ বরণের আয়োজনে শামিল হয় বর্ণিল পোশাকে।